Nummer 61 Keepin a guid Scots tung in yer heid's nae guid! Lat it oot an uise it! Dec. 1998 



Eydentlie uphaudin the Scots Leid Campaine 


E-mail: rfairnie@sol.co.uk Ph. 0131- 

665-5440 


kots Tyog WDTTDM 
bids aa its Reader® 



- 000 - 

Scots For Scots, 
the new Scots mag. 

T he first edeetion o the Scottish Fund 
For The Disabled’s new quarterly Seots 
language magazine, Scots For Scots, 
haes juist been furthset for Wunter 98-99. 
Tho juist a wee aicht page beukie the nou, 
the editor is ettlin tae big it up neist edeetion 
hi speirin bairns, schuils an fowk in genral 
tae hae an inpit. Sae nou’s yer ehanee. Read 
the editor’s threap an git screivin. 




Oniebodie ettlin efter a copie shuid screive 
tae Scots For Scots, 

107 - 109, Dairy Road, 

Edinburgh, EHll 2DR. 
or phone tae 0131 623 6262. 

Scots, a leid o twa hauls. 

J OCK Tamson’s bairns, whan gittin speirt 
quaistens on the tellie, ar no near as sweir 
nou tae uise thair ain hamelt leid as thay 
uised tae be twa three year syne. Nae doot, 
the eikin o mair an mair Scots dialogue intae 
programs (e’en tho it’s maistlins aa modren 


urban Scots) an the mair couthie set o the 
schuils tae the language in raicent years, is 
stertin tae eat awa at the creenge o the 
younger generations. Thay dinna feel the 
same needcessitie as aulder fowks tae spaek 
‘polite’. Maist exemplars o this kythes in 
news program interviews whaur moothit 
repones is spontaneous. The Young 
Person’s Guide To Becoming A Rock Star, 
the serial that wis braidcast on Channel 4 in 
November, wis juist ane guid exemplar o 
guid modren urban Scots dialogue. The new 
series o the Ken Fine Show, (hi the wey, we 
ken nou that Jack isna spelt K-e-n - sorry!!) 
braidcast on STV on Thursday nichts is a 
different kinna thing aa thegither, no bein 
able tae mak up its mind whuther it’s 
haundlin ane o the keystanes o wir Scottish 
cultural identity or, lik the proverbial guid- 
mither, somethin that aye brings oot a guid 
lauch in aabodie. Fowk that sees Scots as a 
cless foondit thing needs comedy in its uiss 
tae bield thaim agin thair ain creenge. It’s sic 
a muckle peetie that sae monie o the 
academics, professionals an language 
upsteerers, that’s leeterate in Scots, faa intae 
thon same kinna boat. On the ither haund the 
feck o the fowk (1.5m), whaur spaekin Scots 
comes as naitral as breathin, ar maistlins no 
leeterate in the leid at aa. Hou can thae twa 
haufs be brocht thegither tae gie the first anes 
creenge-less articulation an the saicont anes 
leeteracy? Answers shuid be sent in a letter 
please, tae BBC Scotland, STV, Grampian 
TV, Border TV an the Scottish Press. 

Scots Tung WITTINS 
on the wab. 

The Scots Tung Wittins can be vizzied or 
doun-loadit an prentit (nou in HTML format 
forbye) frae the wab-steid o 

The Scots Speikers Curn, Glesca. 
Wab-steid backin :- 

http://www.ndirect.co.uk/~love/ 


Geordie Jooks an a wee lick 
o vernish. 

EORDIE an his guid-wife Beenie, 
cuidna git ower hou scabbit the front 
door an windaes haed gotten in sic a 
cuttie time. Baith the door an the windaes o 
thair grund flair flet wis grained an feinished 
wi a coat o copal vernish but the vernish haed 
seen better days an thay baith decidit a new 
coat wis wantit tae gie the place a fresher 
leuk. Geordie tellt Beenie juist tae gaun 


intae the haundyman’s shop at the tap o the 
Wynd the neist momin an speir for a pint o 
vernish. He wad gie the door an windaes a 
wee lick o vernish the neist nicht whan he 
cam hame frae his wark. 

Neist mornin, shuir eneuch, Beenie went 
intae the haundyman’s shop an speired a pint 
o vernish, juist lik Geordie haed tellt her tae. 
“Is it stain vernish ye’r leukin for hen?” 
speired the mannie. 

“Naw!” reponed Beenie, “It’s for wuid!” 

Yule Cairds 1998. 

OR the verra first time, Scots Tung is 
fendin a chyce o seeven Scots language 
Yule cairds an, at the time o screivin, 
sales leuks tae be gaun no bad at aa. 
Stoneybank Post Office wis gien 60 cairds an 
athin fower days thair hail stock wis selt oot 
an we haed tae fend anither 60 tae thaim. Bi 
the en o the first week we haed shifted ower a 
thoosan cairds an certain anes haed tae be 
restocked. Mind, we’r no sayin that ilka ane 
haes aa been selt, for the anes we gie tae the 
shops is aye on a ‘sale or return’ foond, but 
in the bygane, nae shop haes iver duin waur 
nor sellin 50% o its stock an maistlins it’s up 
nearer the 90% merk. Up til nou the’r twa 
shops in the Honest Toun sellin oor cairds an 
three in Auld Reekie an we’r no feinished yet 
for we hae wir een on ane or twa ithers. 

1999 Forgaitherins. 

W I aa the chynges takin place at the 
Brunton Haa thae days, we’v haed tae 
beuk a chaumer for wir forgaitherins 
in advance for the first sax months o 1999. 
Here a leet o aa thae dates an chaumers :- 
Mon. lit. Januar- Smaa Lounge 
Mon. 8t. Februar - Conference Rm. 1. 

Mon. 8t. Mairch - Smaa L. or Conf. Rm. 1. 
Mon. 29t. Mairch - Smaa L. or Conf. Rm. 1. 
Mon. 26t. Aprile - Smaa L. or Conf. Rm. 1. 
Mon. 24t. Mey - Smaa L. or Conf. Rm. 1. 
Mon. 2It. Juin - Smaa L. or Conf. Rm. 1. 
Ilka forgaitherin rins frae 7.30pm tae 9.00pm. 


Neist Forgaitherin. 
Mon. lit. Januar 1999 
7.30pm tae 9.00pm Smaa Lounge 
Brunton Haa, Musselburgh, 


Bairns' windae posters for 
Santa Claus. 

HE windae posters for the bairns this 
Yule is duin in the ‘colourin beuk’ wey 
sae the bairns can hae the pleisure o 







































colourin thaim up thirsels afore pittin thaim 
up in thair windaes for Santa Claus comin. 
This wey, thay’r easy tae fotie-copie an aa an 
it keeps the eost doun (20p ilka ane). The’r a 
chyce o twa; the ane shawn ablo an anither 
ane that says:- 

Awfie guid 
bairns bides 
in 

this boose 
SANTA! 

(Signed) Ma Mammie. 



EDSimsi 

CoJ 

ft Ms 



Ph> 0131 665 9351 

Scots Leid tae be kerved in 
granite at Carlisle. 

T he Scotsman gies wittins o the toun o 
Carlisle’s ettle tae hae an auld saxteent 
century Scots curse an threit o ex- 
communication agin the Border reivers 
kerved intae a 2.5m dia. granite baa tae help 
handsel the new millennium. The 
Archbishop o Glesca, Gavin Dunbar screivit 
it aroond 1520 at a time whan the Catholic 
Kirk wis ettlin tae conter aa the reivin an 
slauchter that wis gaun on on baith sides o 
the mairches. The language o the day is weel 
seen in the wee swatch gien ablo 
‘7 curse thair heid and all the haris of thair 
heid; I curse thair face, thair ene, thair 
mouth, thair neise, thair toung, thair teith, 
thair crag, thair schulderis, thair breist, 
thair hert, thair stomok, thair bak, thair 
wame, thair armes, thair leggis, thair hands, 
thair feit, and everilk part of thair body,frae 
the top of thair heid to the soil of thair feit, 
befoir and behind, within and 

without. . mot licht on thaim for the 

saikles slauchter that thai commit dailie,.. 

Chinese fair taen up wi 
modren Scots poets. 

S cots language poetry is tae hae its first 
owersettin intae Chinese. (Wittins taen 
frae Press & Journal). 

The kenspeckle lines o Scotland’s naitional 
makars is tae be owerset in a gaitherin o 
modren Scots verse in the first beuk o its kin. 


Wi Scots poetry growin mair an mair faur 
ben in China, it’s gart a Beijing collegian tae 
owerset a three hunner page gaitherin o Scots 
verse, eikin in odes screivit in the Scots leid, 
intae his ain hamelt tung. 

Tho Hugh MacDiarmid’s ‘The Watergaw’ 
micht gar e’en monie a Scot tae scart his heid 
afore unnerstaunin it. Dr. Jian Zhang haes 
warselt wi sic lines as, 

Ae weet forenicht i the yow-trummel, 

I saw yon antrin thing, 

(see Makars’ Neuk in STW Nu. 59) 
an owerset that an the wark o aboot 30 ither 
Scots makars intae his ain leid. Weel leirit in 
English leeteratur, he threaps that Scotland’s 
naitional makars ranks amang the bettermaist 
that the hail o Britain haes fendit in the last 
hunner year an he says that the Chinese 
canna wait tae enjoy the lyrics o 
MacDiarmid, John Burnside an Douglas 
Dunn. 

He sayed: “This is the first beuk o modren 
Scots poetry in Chinese an A doot the’r shuir 
tae be a guid mercat for it. Scots makars 
micht no be aa that easy tae apprise but 
thay’r juist as guid, aiblins e’en better nor, 
the anes frae the ither airts o Britain.” 

Dr. Zhang is bidin for three month at St. 
Andraes Univairsitie speirin oot aa the graith 
he’s no oot o need o for his new beuk afore 
he gauns back tae Beijing, whaur he lecters at 
the Univairsitie o Eoreign Studies. The 
gaitherin (anthology) is tae be furthset hi the 
Eoreign Language Teachin an Research Press 
in Beijing. 

Dr. Jian Zhang wi a beuk o Scots poetry. 

Portobellie Toun Haa 
Christmas mercat. 



COTS Tung taen a table at the abuin mercat 
tae sell Yule cairds, caur stickers, bairns’ 
‘colourin up’ windae posters an tae haund oot 
free copies o the Scots Tung Wittins. We 
war weel pleasured wi the intrest taen in oor 
new bairns’ windae posters an selt aboot 25 o 
thaim. Coorse, ae wifie cam oot wi (the’r 
aye ane), “I didn’t know Santa could 
understand dialect!” Nae grees for jalousin 


whit language she thocht Santa wad spaek - 
him haein sic a guid kenspeckle English nem 
lik Santa Claus an aa! Thare wis a guid 
intrest in the cairds an aa an we cam awa juist 
aboot £40 tae the guid. 

Cairn, the historie jurnal. 

D AUVIT Horsbroch haes juist gied oot 
wittins anent the new edeetion o the 
Cairn magazine. The hinnermaist 
screive is in the haunds o the prenters nou an 
the new edeetion shuid be comin aff the press 
hi the mids o Januar. 

The Auld Year. 

HE auld year’s rinnin oot nou at a guid 
rate o knots efter shawin us monie ferlies 
ower the months an garrin fowks’ ettles 
tae kythe for aa tae see for thirsels. As we 
lowp alang the gate tae the hinnermaist year 
o the millennium, fine dae we ken nou wha’s 
no ower fashed tae see the SLRC hirplin 
alang athoot onie siller an haein tae git bye 
wi the heize o volunteers. We ken fine an aa 
that the SCCC didna juist want tae baud back 
its report on the Scottish cultural content in 
the curriculum juist tae see the braider picter. 
It didna want nae mair cultur in the 
curriculum. It wantit tae fell the report. We 
ken an aa that aa thae politeecians that pit 
thair haunds up sayin “It wisna me! It wisna 
me!!”, didna tak baud o the cooncil’s airms 
aither tae shaw thaim back tae the richt gate. 
Thay sayed agane, “It wisna me!”, whan the 
BBC London turned a deef lug agin a speirin 
efter the “Scottish Six o clock News”. Aye, 
weel dae we ken wha threaps thay ken best 
whit kinna balanced braider picter the 
Scottish nation needs. Eine dae we ken wha 
got it aa wrang in 1998 an fine dae we ken 
wha threw thair haunds up tae the threap o, 
“It wisna me. Ref!” Here’s tae an honest 
1999!!! 

Makars' Neuk 

Bit wir fadder sottert i the yard 
An skeppit amo bees 
An keepit fancy dyeuks an does 
At warna muckle eese. 

He bocht aul wizzent horse an kye 
An scrimpit muck an seed; 

Syne, clocherin wi a craichly hoast, 

He dwine’t awa, an deed. 

Flora Garry. 
















